PROKAL.CO, Kamana-mana salalu baampat. Ujang, Utuh, Panjul wan Paluy -seberatan tu ngaran asal sambat nang manulis wal lah.
Kabiasaan kekanak baampat tu sabujurnya bejalan beramian haja, sampai Ujang mamulai manggilir manginap bagantian di wadah bediam baampat kekanak tu.
Amun manggilir guring di wadah bediaman siapa nang dipakai, kaampat kekanakan tu nang model urang bearisan, baguncang bedulu ngaran siapa nang kaluar itu nang wajib manyadiakan wadah guring.
Guring beramian tu sabujurnya kada dihandak wan Panjul. Kenakan sikung ni kesahnya katuju maigau. Amun maigau ada haja ujar kuitannya kalakuan nang maulah tekutan.
Hakun kada hakun, Panjul tatap harus hakun. Sabab amun kada kena kawalnya nang batiga tu kada handak lagi mambawai Panjul bajalanan.
Kabujuran pas mangguncang ngaran Panjul kaluar. Balum siap Panjul nang kada tahu handak babuat apa tarpaksa mambiarkan kawalnya guring di wadahnya badiam.
"Nah bulikan ni kita ka wadah Panjul. Kita guringan di sana," sambat Ujang.
Bulik ka wadah badiam Panjul, hujan turun daras. Bukahan Panjul lawan kekawalannya mahindari hujan nang daras. Kada paduli jalan nang dilalui licak, Panjul lawan kekawalannya tatap haja bukah.
Sampai wadah badiam Panjul, kekawalannya lalu masuk ka kamar.
"Tuh, kenapa kaos batis ikam kada dibuka," takun Panjul.
"Anu, unda kada kawa guring kada bekaus batis. Kena masuk angin unda," sambat Utuh.
Sihan jua amun Utuh sakit, mau kada mau Panjul wan kekawalannya tu lalu guringan.
Tangah malam Panjul mulai galisah. Inya mulai maigau. Kada tahu apa nang dimimpi wan Panjul, batis Utuh nang bekaos kaki diisapnya.
"Jul, jul, jul geli bah," sambat Utuh.
"Kenapa tuh," sambat Panjul tabangun.
"Kenapa ikam isap batis unda," takun Utuh.
"Iya kah wal. Pantas unda temimpi maisap es rasa acan. Rupanya kaos batis ikam nang bebau ini kah bau acan tu," sambat Panjul nang handak tamuntah.(oke/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bos_Latn bjn_Latn bjn_Latn bjn_Latn